Pa agter tralies ná kind ver valPhiladelphia-woonstelblok in die Johannesburgse middestad (Foto: Google Earth) ŉ 37-jarige man is op aanklag van kinderverwaarlosing in hegtenis geneem ná sy driejarige uit ŉ venster van die 12de verdieping van ŉ gebou in die Johannesburgse middestad geval het. Kapt. Xoli Mbele, woordvoerder van die polisie, sê die voorval het Maandagmiddag omstreeks 16:00 by die Philadelphia-woonstelle in Rahima Moosastraat plaasgevind. “Die pa het na bewering sy driejarige dogter alleen by die huis gelos toe hy gaan werk het. Die kind het uit die venster geval. Sy is op die toneel dood verklaar deur paramedici.” Die ondersoek duur voort en die man sal binnekort in die Johannesburgse landdroshof verskyn. Brig. Perumal, bevelvoerder van Johannesburg-Sentraal-polisiestasie, sê die voorval kon voorkom word as die pa die kind by iemand anders gelos het.